
Az ózdi gyári munkásság életmódja

A kutatás célja, hogy az ózdi gyári munkások hétköznapi életét bemutassa. Egy korábbi tanulmányunkban a gyári munkát, jelen dolgozatban pedig a munkások gyáron kívüli életét dolgozzuk fel, az egykori gyári munkásokkal készített életútinterjúk alapján.
A kutatás legfőbb pontjai a következők: elsőként a munkások életének főbb eseményeit dolgozzuk fel, egészen a gyerekkoruktól kezdve, az iskolai éveken, a saját család alapításán át a nyugdíjas éveikig. Kitérünk a munkások szabadidő eltöltési szokásaira, ezen kívül hangsúlyt helyezünk a második gazdaság szerepére, vallási életükre is. Másik fő szempont, amit vizsgálunk, hogy a kijelölt történelmi korszakok (Rákosi- és Kádár-korszak) miként befolyásolták a munkások életét. Az alábbi problémákkal foglalkozunk: az interjúalanyok hogyan élték meg gyermekkorukban a családi létfenntartásba és jövedelemszerző tevékenységbe való bekapcsolódást; jellemző-e az iskolázottság szerinti mobilitás a generációk között; előfordul-e a migráció, és ha igen, milyen okokra vezethető vissza; mi jellemzi a munkások munkán kívüli időtöltését és az általuk végzett tevékenységek mennyire kötődnek a gyárhoz; a mindennapi életüket hogyan befolyásolta a politika, az erőltetett személyi kultusz a Rákosi-korszakban; a Kádár-korszak fellendülése, és a kommunista párttagsághoz való viszony hogyan jelent meg a hétköznapjaikban?
A kapott eredmények azt mutatják, hogy az adott korszak sajátosságai rányomták a bélyeget a munkások mindennapi életére. A munkások már gyerekkoruktól kezdve kivették a részüket a családi jövedelemszerző tevékenységekből. A jövedelempótló elfoglaltságok szerepe az alanyok későbbi élete során is jelentős volt. Jellemző a generációk közötti iskolai mobilitás, sőt egyéni életpályán belül is előfordult. A rendszerváltást követően, a gyár bezárásával csökkent a munkalehetőségek száma, részben ez vezetett migrációhoz. A gyár nagy szerepet töltött be a szabadidős tevékenységek biztosításában. A kommunista pártpolitika befolyással volt a magánéletre – így a vallás gyakorlására is kihatott.



